Un bărbat din Vadu Moldovei, județul Suceava, a rămas fără o sumă importantă de bani și s-a și trezit cu credit la bancă după ce a căzut victimă unei escrocherii.
În acest caz, polițiștii au deschis dosar penal privind comiterea infracțiunilor de înșelăciune, acces ilegal la un sistem informatic și efectuarea de operațiuni financiare în mod fraudulos.
Agenții ne avertizează că dacă vedem în online anunțuri care sună prea bine să fie adevărate, sunt toate șansele ca acestea să facă parte dintr-o escrocherie.
Pe 14 decembrie, Poliția municipiului Fălticeni a fost sesizată de bărbat că a fost înșelat în legătură cu o pretinsă investiție către o societate energetică.
Este vorba de acele anunțuri care apar pe Facebook privind așa-zise investiții în acțiuni Romgaz, în care depui 1.250 de lei și, zice-se, primești suma multiplicată de câteva ori. În fapt, totul e o escrocherie și compania nu are nicio implicare.
Bărbatul a depus cei 1.250 lei, apoi încă 2.500 de lei prin bancomatul de monede virtuale, așa cum i s-a cerut. Lui i s-au mai cerut și alți bani, dar a spus că nu mai are.
Escrocii au mers apoi mai departe, profitând de faptul că aveau instalat pe telefonul suceveanului aplicația AnyDesk, care le permite control de la distanță, informează Monitorul de Suceava.
Pe 11 decembrie, un așa-zis "reprezentant al societății energetice" i-a solicitat victimei să efectueze mai multe acțiuni, respectiv fotografierea cărții de identitate, o fotografie de tip selfie și alte operațiuni, în timp ce acesta, prin intermediul aplicației informatice, a efectuat acțiuni în telefonul persoanei vătămate.
Ulterior, având toate cele necesare, escrocul a solicitat un credit online băncii la care victima are cont. În aceeași zi, banca a aprobat un credit în valoare de 37.800 de lei. Tot atunci, din contul păgubitului a fost retrasă întreaga sumă de către cel care îi controla telefonul de la distanță.